**NOTĂ INFORMATIVĂ**

**la proiectul hotărîrii Guvernului cu privire la modificarea unor hotărîri ale Guvernului**

|  |
| --- |
| **1. Denumirea autorului şi, după caz, a participanților la elaborarea proiectului** |
| Autorul proiectului de hotărîre cu privire la modificarea unor hotărîri ale Guvernului este Ministerul Agriculturii, Dezvoltării Regionale și Mediului (în continuare MADRM). |
| **2. Condițiile ce au impus elaborarea proiectului de act normativ şi**  **finalitățile urmărite** |
| Necesitatea elaborării proiectului vine în contextul *Legii nr. 156/2020 pentru modificarea Legii nr. 276/2016 cu privire la principiile de subvenționare în dezvoltarea agriculturii și mediului rural, Legii nr. 92/2020 pentru modificarea Legii nr. 312/2013 privind grupurile de producători agricoli şi asociaţiile acestora și recomandărilor Curții de Conturi prevăzute în Hotărîrea nr. 74 din 16.12.2019*.  Aceste reglementări impun operarea unor modificări în *Hotărîrea Guvernului nr. 455/2017 cu privire la modul de repartizare a mijloacelor Fondului Național de Dezvoltare a Agriculturii și Mediului Rural*, *Hotărîrea Guvernului nr. 507/2018 pentru aprobarea Regulamentului privind condițiile și procedura de acordare a subvențiilor în avans pentru proiectele start-up din Fondul național de dezvoltare a agriculturii și mediului rura*l și *Hotărîrea Guvernului nr. 476/2019 pentru aprobarea Regulamentului privind acordarea subvențiilor pentru îmbunătățirea nivelului de trai și de muncă în mediul rural din Fondul național de dezvoltare a agriculturii și mediului rural.*  Complementar, proiectul menționat a fost elaborat ca o măsură de îmbunătățire a prevederilor de acordare a subvențiilor pentru sectorul zootehnic, de adaptare a cadrului normativ existent urmare a depistării unor prevederi neaplicabile, precum și în contextul multiplelor demersuri parvenite de la solicitanții de subvenții. |
| **3. Descrierea gradului de compatibilitate pentru proiectele care au ca scop**  **armonizarea legislaţiei naţionale cu legislaţia Uniunii Europene** |
| Proiectul nu conține norme privind armonizarea legislaţiei naţionale cu legislaţia statelor membre ale Uniunii Europene. |
| **4. Principalele prevederi ale proiectului şi evidențierea elementelor noi** |
| Potrivit analizei de impact privind politicile de subvenţionare în dezvoltarea agriculturii și mediului rural se impun unele ajustări ale acestora la necesităţile economiei naţionale şi ale locuitorilor ţării.  Principalele prevederi ale proiectului de hotărîre cu privire la modificarea unor hotărîri ale Guvernului sunt următoarele.  1. *Referitor la operarea unor modificări în Hotărîrea Guvernului nr. 455/2017* *cu privire la modul de repartizare a mijloacelor Fondului Național de Dezvoltare a Agriculturii și Mediului Rural, inclusiv și în Regulamentul aprobat prin această hotărîre.*  Urmare a adoptăriiHotărîrii Guvernului nr. 476/2019, se impune completarea Hotărîrii Guvernului nr. 455/2017 cu un punct nou care stipulează expres alocarea anuală a mijloacelor financiare din FNDAMR pînă la 15% pentru finanțarea proiectelor de îmbunătățire a nivelului de trai și de muncă în mediul rural. Modificarea va aduce în concordanță actele normative respective *(pct. 4).*  În vederea ajustăriicadrului normativ și în contextul promovării unor modificări la art. 22 din Legea nr. 276/2016, precum și reieșind din mijloacele FNDAMR, în Regulamentul aprobat prin Hotîrîrea Guvernului nr. 455/2017, se propune substituirea plafonului de 500 mii lei pentru o perioadă de 3 ani de subvenționare consecutivi, cu includerea condiției de acordare a înlesnirilor pe parcursul unui an de subvenționare per dosar. Modificarea propusă vine să concretizeze perioada și numărul dosarelor pentru care poate beneficia un producător agricol de subvenții majorate.  Totodată, în scopul implicării migranților reveniți în dezvoltarea economică durabilă a Republicii Moldova, proiectul prevede acordarea la efectuarea investițiilor în sectorul agricol postinvestițional și acordarea subvențiilor în avans pentru proiectele start-up (*pct. 8*).  Exportul și importul de materie primă duce la diminuarea produselor cu valoare adăugată. În acest scop se facilitează acordarea subvențiilor producătorilor agricoli, după caz grupurile de producători care fac dovada deținerii bazei materiale de producție în proporție de 50%, inclusiv a suprafeței de terenuri deținute legal, în vederea susținerii acelor producători agricoli, care produc produse agricole, contribuie la crearea și menținerea locurilor de muncă, plătesc impozite etc. Totodaă, pentru investițiile altele decât cele menționate, valoarea subvenției se reduce cu 50% din valoarea de bază a acesteia.” *(pct. 60, 62).*  La fel, proiectul prevede propuneri de ajustare a condițiilor de acordare a sprijinului financiar grupurilor de producători agricoli pentru comercializarea producției agricole prin intermediul grupului de producători pentru care s-au asociat.  În scopul asigurării implementării planurilor de recunoaștere se propune includerea penalităților pentru nerespectarea obligațiilor ce revin grupului, care se vor calcula din valoarea sprijinului financiar autorizat/achitat, în contextul promovării modificărilor la art. 18 din Legea nr. 312/2013 privind grupurile de producători agricoli şi asociaţiile acestora *(pct. 69, 70, 741, 742).*  În contextul recomandărilor Curții de Conturi privind descrierea criteriilor de selectare a beneficiarilor de subvenții din FNDAMR, procedura de efectuare a monitorizării postinspecție și operarea altor modificări, proiectul prevede următoarele:  completarea cadrului regulator aferent acordării subvențiilor în vederea stimulării investițiilor pentru dezvoltarea infrastructurii postrecoltare și procesare cu prevederi privitor la verificarea obligatorie a proiectelor de deviz de către organele abilitate în verificarea calității în construcții, precum și neadmiterea spre finanțare a solicitărilor în care serviciile de proiectare și de executare a lucrărilor sunt efectuate de un singur agent economic. Deci, se propune ca lista documentelor de solicitate a sprijinului financiar pentru ***Submăsura 1.6.*** *Stimularea investiţiilor pentru dezvoltarea infrastructurii postrecoltare şi procesare,* să fie completată cu următoareaprevedere: proiectul tehnic si devizul de cheltuieli, în cazul extinderii construcțiilor noi și/sau reconstrucției obiectivelor existente, care sînt modernizate cu instalații, utilaj și echipament eligibil, destinat prelucrării/procesării și ambalării produselor de origine animală și vegetală, care va fi întocmit de către un devizier certificat în domeniu, cu anexarea documentelor confirmative privind calificarea acestuia” *(pct. 63 subpct. 3, completarea cu subpct. 7 și 8);*  completarea Capitolului IV, *cu secțiunea nr.7 Procedura de monitorizare postinspecție (pct. 196-206).*  Se propun unele modificări în vederea stimulării producătorilor agricoli la accesarea creditelor de către producătorii agricoli de la băncile comerciale şi instituţiile financiare nebancare la încheierea contractelor de leasing *(pct. 50,* 501*, 52).*  *Cele mai importante modificări propuse pentru sectorul zootehnic.*  Conform art. 8, alin. (2) lit. a) al Legii zootehniei nr.412/1999, deţinătorii de animale au dreptul să aleagă liber, pentru creştere, specia, rasa, tipul, populaţia, linia, crosul şi hibrizii de animale incluse în Nomenclatorul raselor, tipurilor şi crossurilor de animale omologate (raionate) în Moldova. Bivolițele au fost acceptate la subvenționare (prin Hotărîrea Guvernului 249/2019), chiar dacă nu se regăsesc în Nomenclator, cu condiția că solicitanții vor organiza procedura de omologare și Nomenclatorul va fi completat cu acest tip de animale. Însă, pînă în prezent nu a fost semnat nici un contract cu instituțiile de cercetări științifice în domeniu pentru prestarea acestui serviciu (procedurii de omologare). De aceea, acest tip de animale se propune de a fi exclus din Regulamentul de subvenționare *(în tot cuprinsul Regulamentului).*  Pe parcursul aplicării prevederilor pct. 11 din Regulament s-au constatat unele confuzii, care crează impedimente producătorilor agricoli beneficiari de subvenţii. Astfel, se obligă ca solicitanții de subvenții să respecte anumite condiții pentru o perioadă de 5 ani, însă nu sunt clar delimitate termenele de respectare pentru condițiile de acordare a subvențiilor. Este important ca norma de reglementare la punctul nominalizat să fie simplificată, expusă clar și, de aceea, se propune de a fi expus în redacție nouă (pct. 11, 111, 112).  Ferma zootehnică este un complex de construcții și amenajări care asigură tot procesul de creștere, furajare și îngrijire a animalelor. În lipsa unui element din cele menționate, se resimte o ruptură care nu permite implementarea cu succes a tehnologiilor de creștere a animalelor. Este greu de imaginat cum o fermă zootehnică ar putea activa fără o secție de preparare a nutrețurilor combinate – unitate care de fapt procesează concentrate (cereale).  Definirea corectă și exhaustivă a terminologiei de fermă zootehnică, va da posibilitatea înființării și/sau modernizării fermelor zootehnice conform standardelor de bune practici și cerințelor Uniunii Europene, ceea ce va contribui la obținerea materiei prime calitative, care la rîndul său va da posibilitatea de a produce produse competitive atît pe piața internă, cît și la export.  Totodată, subvenționarea tuturor amenajărilor din cadrul fermei zootehnice, nu va avea impact major pentru FNDAMR. Se preconizează că numărul de beneficiari anual va fi de cca 70-80, iar suma solicitată va spori cu pînă la 25%. Ținînd cont de faptul că în ultimii ani, inclusiv anul 2019, suma autorizată la *Submăsura 1.4* *Stimularea investiţiilor pentru utilarea şi renovarea tehnologică a fermelor zootehnice,* nu a depășit valoarea de 40 mil. lei, atunci majorarea subvențiilor autorizate anual nu va depăși10 mil. lei.  În contextul celor relatate, precum și în scopul evitării interpretării eronate a prevederilor Regulamentului, este necesar de a include precizarea despre ce subscrie ferma zootehnică *(pct. 39).*  Spre a permite subvenționarea materialelor pentru construcția și/sau reconstrucția fermelor de toate speciile de animale și nu doar pentru cele vizate în actualul Regulament, se propune ca textul „de bovine, suine, ovine și caprine” să fie exclus *(pct.39, 43 subpct. 2).* Această modificare va aduce în concordanțăprevederile pct. 39, 43 cupct. 40 și anexa nr. 6 la Regulament, în care este stipulat că pot beneficia de subvenții pentru procurarea materialelor de construcție şi lucrărilor de proiectare, toate fermele zootehnice, inclusiv de păsări, iepuri și animale de blană, albine.  Se preconizează că numărul de beneficiari pentru procurarea materialelor de construcție anual va crește cu cel mult 10 unități, iar suma solicitată a sprijinului financiar se va majora cu 15-20 mil. lei.  În vederea sporirii atractivității sectorului zootehnic, se propune să fie egalată plafonarea mărimii subvenţiei acordate sub formă de compensaţie din valoarea utilajului tehnologic nou, de la 3,0 mil. lei per beneficiar, la 5,0 mil. lei per beneficiar *(pct. 40, subpct. 1).*  Justificarea propunerii este următoarea. Costurile de construcție și utilare a unei ferme zootehnice se estimează după cum urmează:  la păsări (carne) – costurile de construcție a unei hale (cca 3,0-3,5 mil. lei), plus echipamentul (2,0 mil. lei), cost total pentru o hală 5,0 – 5,5 mil. lei, iar ținînd cont că o fermă de producere a cărnii de pasăre, conform ciclului de producere trebuie să dispună de cel puțin 4 hale de producere, costurile de construcție și utilare se estimează la peste 20 mil. lei;  la păsări (ouă) – doar utilajul pentru amenajarea unei hale de 50 mii capete se estimează la 60 mii euro (cca 12 mil. lei), plus costurile de construcție a halei propriu zise (cca 3,5-4,0 mil. lei), în total 15,5 – 16,0 mil. lei.  Plafonul existent de 3,0 mil. lei nu motivează producătorii agricoli să facă investiții în acest sector, aceștia așteptînd timpuri mai bune, iar documentele de politici ale statului privind exportul de carne de pasăre și ouă de categoria B în Uniunea Europeană, pot deveni documente „de raft”.  Drept rezultat, majorarea plafonului de subvenționare va determina producătorii agricoli să facă investiții în acest sector, să modernizeze întreprinderile de producere a cărnii și ouă, să obțină producție competitivă atît pentru piața internă, cît și pentru export.  Ținînd cont de faptul că modificarea propusă nu se răsfrînge asupra fermelor de creștere a vacilor de lapte și stupinelor apicole, analizînd solicitările din anii precedenți, se preconizează că numărul de beneficiari la *Submăsura 1.4*, va crește cu cel mult 10 unități în raport cu anii precedenți, iar suma solicitată se va majora cu 10-15 mil. lei.  Se propune, de a egala condițiile pentru toți deținătorii de animale care au obținut subvenții, ca să poată rebuta pînă la 7% din efectivul de animale subvenționate și asta deoarece, nu doar la bovine se întîlnesc cazuri de infertilitate sau de boli ale ugerului, organelor reproductive și alte malformații ce nu puteau fi prevenite sau prognozate la momentul procurării animalelor (*pct. 45, subpct. 1, inckusiv se completează cu un aliniat nou)*.  Rebutarea animalelor neproductive va da posibilitatea de a lăsa în șeptel doar animale performante care aduc rezultate preconizate. Modificarea propusă nu va avea impact asupra cheltuielilor din FNDAMR.  Tot în acest context, se propune majorarea plafonului pentru stimularea procurării de mioare și căprițe cu vîrsta de 6-20 luni, de la 700,0 mii lei pînă la 1,0 mil. lei.  Drept justificare servesc următoarele date. Capacitatea unei ferme de creștere a ovinelor pentru lapte este de 300-350 capete de oi matcă. Prețul de cost al unei oi de prăsilă atît de la fermele de ovine din țară, cît și de peste hotare, este de 300 euro/cap (cca 6000 lei), iar un efectiv de 350 capete se estimează la peste 2 mil. lei. Doar cu condiția majorării plafonului de pînă la un milion lei putem asigura că beneficiarul de subvenții care a procurat ovine de rasă va primi de la stat subvenția promisă în mărime de 50% din costul animalului de prăsilă.  Majorarea plafonului de subvenționare va determina producătorii agricoli să facă investiții în acest sector, să înființeze noi ferme zootehnice de ovine/caprine, dar și să reformeze efectivele deja existente. Înlesnirile enumerate vor contribui la majorarea producției de lapte de oaie/capră și obținerea producției competitive.  Această majorare a plafonului de la 700 mii lei la 1,0 mil. lei, va avea impact nesemnificativ pentru FNDAMR. Analizînd solicitările din anii precedenți, se preconizează că numărul de beneficiari la *Submăsura 1.5* (Ovine/caprine), se va majora cu cel mult 5 unități în raport cu anii precedenți, iar suma solicitată se va majora cu pînă la 1,5-2,0 mil. lei. *(pct. 45, subpct. 4).*  Proiectul prevede unele modificări cu impact pozitiv asupra sectorului apicol. Necesitatea operării modificărilor reiese din următoarele. Înlocuirea reginelor în familiile de albine are loc în lunile mai-iunie. În același timp, producerea reginelor începe în luna aprilie-mai, ajungînd la maturitate (atunci cînd pot fi introduse în noua familie) în luna iunie-iulie. În acest sens, subvenționarea reginelor cu vîrsta de max. 3 luni, nu se încadrează în procesul tehnologic și de ameliorare a albinelor. Mai mult ca atît, a fost demonstrat că reginele obținute în luna august din anul precedent se manifestă mult mai bine în comparație cu reginele din acest an. De aceea, este necesar de extins termenul pentru subvenționarea reginelor de la 3 luni la un an, pentru a da posibilitatea subvenționării reginelor obținute în anul precedent. (*pct. 45, subpct. 6) și 7).* Modificarea propusă nu va avea impact asupra FNDAMR.  Actualmente, în Republica Moldova anual se cresc circa 25 mil. pui broiler, dintre care mai puţin de 20 % sunt de la producătorii locali. Totodată, numai 2 producători dispun de efective matcă pentru producerea puiului broiler de o zi. În acest sens, se propune acordarea subvenţiilor la producerea materialului biologic pentru creștere puilor broiler, ceea ce va oferi înlesniri producătorilor de carne să fie motivați de a micşora costul de producere utilizînd pui locali.  Complementar, menționăm că importul puiului de o zi şi a producţiei avicole reprezintă un pericol biologic permanent pentru ţară şi economia acesteia. La moment mai multe focare de Gripă Aviară sunt înregistrate în țările de unde preponderent sunt importaţi pui de o zi şi ouă de incubaţie. Iată de ce, suportul statului prin acordarea subvenționării respective va stimula şi alte companii să investească în domeniul dat, astfel creînd locuri de muncă şi ulterior vărsări în bugetul ţării.  La ziua de azi, sunt 2 companii autohtone care practică acest tip de activitate. Deci, suma maximă necesară pentru subvenţionarea acestei submăsuri este de aproximativ 2 mil. lei anual (mai puţin de 0,2 % din FNDAMR).  În contextul celor relatate, se propune completarea *pct. 45 cu subpct. 8* în următoarea redacție ”50% pentru pui de o zi - păsări de prăsilă (forme parentale), procurate de către fermele avicole atestate în categoria de prăsilă, dar nu mai mult de 1 mln. lei per beneficiar într-un an de subvenționare”.  La fel, pentru a contribui la sporirea siguranței alimentelor, se propune alocarea mijloacelor financiare pentru investiția efectuată în construcția și utilarea sondelor de apă, turn de apă și pompe aferente sondelor (*pct. 105, subpct 1), pct. 106 subpct 2) și pct. 107 subpct 6).* Completarea respectivă se impune pentru că, utilizarea surselor de apă neconforme prezintă pericol pentru siguranţa alimentelor, iar producţia avicolă poate fi contaminată chimic şi biologic din aceste surse.  Totodată asigurarea independenței unității cu sursă de apă este strict necesară din următoarele motive:  consumul unei hale de pui broiler la vîrsta de abatorizare este de circa 10 m3/zi, pentru o exploatație de 6 hale ar fi un necesar de 60 m3/zi, cea ce reprezintă circa 6 m3/ oră. O sondă medie de apă are o capacitate de pompare de circa 8 m3/ oră, respectiv dacă o fermă ar fi conectată la rețeaua din localitate, ea ar consuma circa 70-80 % din necesarul localităţii;  în timpul canicular dacă ferma rămîne fără apă timp de 4-6 ore, această poate pierde tot efectivul de păsări urmare deshidratării la care păsările sunt foarte sensibile.  Impactul estimativ asupra FNDAMR ar fi următor: preţul unui turn de apă împreună cu sonda nu depăşeşte 500 mii lei; anual această investiţie poate fi efectuată de 3-4 fermieri. Respectiv, pentru subvenţionarea acestei submăsuri este necesară suma de 1-1,5 mil. lei anual.  Tot în acest context, se propune expunerea *anexei nr. 6* la Regulament în redacție nouă.Acest moment a fost condiționat de faptul că unele materiale de construcție (betonul, armatura, panourile termoizolante de tip „sandwich”, etc.) sunt folosite la construcția și/sau reconstrucția tuturor fermelor zootehnice de toate speciile de animale. Astfel, rațional este de a crea o listă de ordin general a materialelor de construcție sau utilajelor și echipamentelor, care sunt comune pentru toate fermele zootehnice (pentru a evita repetarea lor), iar separat de indicat pentru speciile de animale liste mai puțin voluminoase cu utilaje și echipamente specifice.  Prin urmare, punerea în aplicare a propunerilor din proiectul de hotărîre privind îmbunătățirea condițiilor de acordare a subvențiilor pentru sectorul zootehnic, vor genera costuri de la 40 la 50 mil.lei, sau 5% din valoarea FNDAMR aprobat anual prin Legea bugetului de stat.  2*. Referitor la modificarea Regulamentului privind condițiile și procedura de acordare a subvențiilor în avans pentru proiectele start-up din FNDAMR, aprobat prin Hotărîrea Guvernului nr. 507/2018.*  În scopul implicării migranților reveniți în dezvoltarea economică durabilă a Republicii Moldova, la *art. 22 alin. (1) litera a)* și *art. 23 alin. (1) din Legea nr. 276/2016*, au fost operate modificări care prevăd acordarea înlesnirilor la efectuarea investițiilor în sectorul agricol postinvestițional, inclusiv și acordarea subvențiilor în avans pentru proiectele start-up. De aceea, pentru a aduce în concordanță documentele de politici care reglementează domeniul de subvenționare, proiectul prevede completarea hotărîrii cu textul ”*migranți reveniți”* *(pct. 1, subpct. 6), 2, 5 și 6 subpct 4).*  La recomandarea Curții de Conturi, se propune completarea Regulmentului menționat cu prevederi exhaustive privitor la termenul limită (în zile) în care producătorul agricol care a primit subvențiile acordate în avans, urmare a prezentării unor date eronate sau a nerespectării altor condiții regulatorii să restituie la bugetul de stat subvenția acordată.  Dovada capacităţii de cofinanţare în proporţie de cel puţin 35% din valoarea costurilor eligibile ale proiectului investiţional se prezintă la etapa de semnare a contractului dintre solicitatul de subvenții și AIPA (prevedere expusă în pct. 70 din Hotărârea Guvernului nr. 507/2018), în acest sens se propune exluderea acestor prevederi la *pct. 11 subpct. 5), pct. 15 subpct. 7), pct. 18 subpct. 7), pct. 23 subpct. 6), pct. 25 subpct. 6)*.  În vederea conformării la aceleași recomandări, se propune completarea *pct. 15 subpct, 40) și pct. 23 subpct. 2)*, cu următoarele amendamente: *copia contractului, copia poliţei de asigurare a proiectului investiţional supus subvenţionării în avans pentru perioada anului în curs şi contractul de intenţie cu asiguratorul pentru asigurarea proiectului investiţional pentru următorii doi ani.*  Tot în contextul recomandărilor Curții de Conturi, se propune de a completa actul normativ cu un punct nou în următoarea redacție: ” *În cazul încălcării asumate în baza contractului de acordare a subvenției în avans, a declarației pe propria răspundere cît și a prevederilor prezentului Regulament, intrării în proces de insolvabilitate sau lichidare, solicitantul urmează să ramburseze suma subvenţiei obținute în perioada de cel mult 180 zile din momentul constatării încălcării, cu excepţia situaţiilor de forţă majoră, confirmate în modul stabilit.” (pct. 331)*.  Pe parcursul punerii în aplicare a Hotărîrii Guvernului nr. 507/2018, în adresa MADRM au parvenit multiple solicitări de la beneficiarii de subvenții în avans cu propunerea de a exclude din Regulament următoarea reglementare ”*fondatorul/fondatorii nu sînt afiliați unui alt producător agricol” (pct. 42 subpct. 7).* Această propunere a fost examinată și acceptată pentru a fi promovată, în cadrul mesei rotunde organizate de către MADRM, cu participarea beneficiarilor/potențialilor beneficiari desubvenționarea în avans pentru proiectele start-up din FNDAMR, la data de 25 iunie 2019*.*  Argumentele pentru modificarea propusă sunt următoarele. Pentru a dezvolta o agricultură durabilă, este necesar ca afacerea să fie transmisă din tată în fiu, să fie o afacere de familie care se dezvoltă pe parcursul anilor și numai astfel poate fi prosperă.  O altă modificare propusă reiesă din faptul că AIPA este instituția responsabilă de implementarea Hotărîrii Guvernului nr. 507/2018. În vederea asigurării activității de monitorizare, proiectul prevede stipularea expres a procesului într-un manual de proceduri, aprobat prin ordinul AIPA, conform *Legii nr.229/2010 privind controlul financiar public intern* *(pct. 54)*.  Totodată, în scopul efectuării unei evaluări eficiente și transparente se propune modificarea criteriilor de evaluare din *anexa nr.2* la Regulament.  *3. Referitor la modificarea Hotărîrii Guvernului nr. 476/2019 pentru aprobarea Regulamentului privind acordarea subvențiilor pentru îmbunătățirea nivelului de trai și de muncă în mediul rural din Fondul național de dezvoltare a agriculturii și mediului rural.*  Suplimentar la modificările impuse de Legea nr. 276/2016, în procesul de implementare a Hotărîrii Guvernului nr. 476/2019au fost identificate mai multe impedimente pentru accesarea subvenții în avans. În acest sens, pentru îmbunătățire procesului respectiv se propun unele modificări și completări la Regulamentul aprobat prin Hotărîrea Guvernului nr. 476/2019, după cum urmează.  În cazul în care APL dorește să implementeze un proiect investițional în înfiinţarea şi amenajarea zonelor de agrement pentru populația rurală în conformitate cu *Legea nr.591/1999 cu privire la spațiile verzi ale localităților urbane şi rurale* (parcuri, locuri de joacă pentru copii, terenuri de sport, piste pentru bicicliști) este necesar ca să prezinte un proiect de execuție a lucrărilor pentru spațiile verzi, inclusiv devizul de cheltuieli ce urmează a fi realizat. În acest sens, se propune suplinirea *pct. 12,* cu o prevedere nouă.  Conform condițiilor stipulate la *Măsura nr. 2.**Renovarea și dezvoltarea localității rurale*, sunt eligibile investițiile pentru dezvoltarea serviciilor sociale destinate grupurilor vulnerabile (centre de îngrijire pentru copii, persoane în etate şi persoane cu necesităţi speciale). În perioada de recepționare a dosarelor de solicitare a subvenției în avans, s-a constatat că centrele de îngrijire pentru persoanele în etate aparțin entităților economice și nu APL. Din aceste considerente se propune ca dezvoltarea serviciilor sociale destinate grupurilor vulnerabile (centre de îngrijire pentru copii, persoane în etate şi persoane cu necesităţi speciale) să fie prevăzută și în cadrul *Măsurii 3. Diversificarea economiei rurale prin activităţi nonagricole (pct. 14 subpct. 1).*  De menționat, că pct. 20 din Regulamentul de referință prevede obligativitatea achiziţionării utilajelor, echipamentelor şi materialelor de construcţie în condiţii de piaţă, prin examinarea a minimum trei cereri de ofertă. De aceea, se propune ca dosarul de aplicare pentru obținerea subvențiilor în avans să includă și următoarele documente: proiectul tehnic și devizul de cheltuieli în cazul construcției/reconstrucției/modernizării bunurilor imobile; cel puţin 3 oferte pentru utilajul, echipamentul şi materialele de construcţie ce urmează a fi achiziţionat în cadrul proiectului investiţional *(pct. 16)*. Tot la *Măsura nr.3,* actualmente lipsesc actele ce urmează să le prezinte solicitantul de subvenții în avans la finisarea implementării proiectului. În acest sens, se propune de a completa Regulamentul, cuprevederea prin care solicitantul de subvenții la finisarea implementării proiectului va asigura prezentarea documentelor confirmative pînă la transferarea plăţii finale a subvenţiei în avans *(pct. 161).*  În scopul efectuării unei evaluări eficiente și transparente se propune modificarea criteriilor de evaluare în anexele la Regulament, prin modificarea punctajului acordat, astfel încît fiecare membru să poată evalua individual dosarul și să stabilească punctajul pe care îl atribuie. Deci, se propune ca punctajul să fie de la 0 la 20.  De rînd cu cele relatate, proiectul conține un șir de propuneri de îmbunătățire redacționale la hotărîrile de guvern nominalizate supra. |
| **5. Fundamentarea economico-financiară** |
| Mijloacele FNDAMR vor fi distribuite în limitele alocaţiilor aprobate anual prin Legea bugetului de stat, în conformitate cu Legea nr. 276/2016 cu privire la principiile de subvenționare în dezvoltarea agriculturii și mediului rural, precum şi Hotărîrea Guvernului nr. 455/2017 cu privire la modul de repartizare a mijloacelor Fondului Național de Dezvoltare a Agriculturii și Mediului Rural.  Totodată, trebuie menționat faptul că pe parcursul ultimilor ani, la insistența beneficiarilor/potențialelor beneficiari de subvenții, MADRM a îmbunătățit politicile agricole prin sporirea atractivității condițiilor de alocații financiare, deoarece, acordarea de subvenții reprezintă o pîrghie eficientă atît pentru atragerea investițiilor în agricultură, cît şi pentru dezvoltarea acestui sector, iar la bază au stat următoarele principii: eficienţa bazată pe argumente economico-financiare; transparenţa decizională; continuitatea proceselor de susţinere a producătorilor agricoli etc. Însă, o bună parte din aceste acțiuni au condus la acumularea restanțelor față de producătorii agricoli care urmau a fi achitate din mijloacele FNDAMR prevăzute pentru anul în curs. Această tendință s-a înregistrat și în anul 2019. Astfel, plata restanțelor față de producătorii agricoli constituie cca 520,0 mil. lei și urmează a fi achitată în mod prioritar din mijloacele FNDAMR, aprobat prin Legea bugetului de stat pentru anul 2020.  În contextul celor relatate, precum și în vederea diminuării acumulării datoriilor față de producătorii agricoli, proiectul în mare parte prevede îmbunătățirea condiților de subvenționare, prin majorarea unor plafoane de subvenționare, pentru sectorul zootehnic, în scopul sporirii atractivității și asigurării creşterii productivităţii şi competitivităţii.  Prin urmare, punerea în aplicare a propunerilor din prezentul proiect de hotărîre privind îmbunătățirea condițiilor de acordare a subvențiilor pentru sectorul zootehnic, vor genera costuri de cca 40 mil.lei, sau 4% din valoarea FNDAMR aprobat anual prin Legea bugetului de stat. |
| **6. Modul de încorporare a actului în cadrul normativ în vigoare** |
| Prezentul proiect de hotărîre prevede operarea unor modificări şi completări în următoarele acte normative: Hotărîrea Guvernului nr. 455/2017cu privire la modul de repartizare a mijloacelor Fondului Național de Dezvoltare a Agriculturii și Mediului Rural; Hotărîrea Guvernului nr. 507/2018 pentru aprobarea Regulamentului privind condițiile și procedura de acordare a subvențiilor în avans pentru proiectele start-up din Fondul național de dezvoltare a agriculturii și mediului rural; Hotărîrii Guvernului nr. 476/2019 pentru aprobarea Regulamentului privind acordarea subvențiilor pentru îmbunătățirea nivelului de trai și de muncă în mediul rural din Fondul național de dezvoltare a agriculturii și mediului rural. |
| **7. Avizarea şi consultarea publică a proiectului** |
| În procesul de elaborare a amendamentelor asupra actelor normative ce reglementează domeniul de subvenționare au fost organizate ședințe de lucru cu participarea Federației Naționale a Fermierilor din Moldova, care au prezentat propuneri de modificare, atît la Legea nr. 276/2019, cît și la Hotărîrile Guvernului nr. 455/2017 și nr. 507/2018 (ședințe din data de 10.07.2019 și 22.07.2019). Totodată, propuneri au parvenit de la Asociația Națională a Producătorilor de Lapte și Produse Lactate ”Lapte”, Asociația Fermierilor - Producători de Lapte, Asociația Patronală Moldova Organic Value Chain Alliance (MOVCA), Asociația Patronală a Avicultorilor din Moldova, Asociația Exportatorilor și Producătorilor Struguri din Moldova, UniAgroProtec, C.A. ”General Asigurări”, A.P. „Camera de Comerț Americană din Moldova”, Asociația Nucicultorilor din Moldova UAPCN, Oficiul Național al Viei și Vinului, APEF ”Moldova Fruct”, Asociația Națională a Apicultorilor din Republica Moldova etc.  Referitor la Hotărîrea Guvernului nr. 507/2018, în perioada 25 iunie și 5 iulie a anului 2019, au fost organizate 2 mese rotunde cu participarea solicitanților de subvenții în avans și reprezentanții băncilor comerciale. În cadrul acestor platforme de discuție au fost examinate propuneri cu privire la îmbunătățirea politicilor de subvenționare a proiectelor start-up pentru tineri fermieri și femei fermiere. Propunerile agreate de părți se regăsesc în proiect.  Complementar, în procesul de elaborare a prezentului proiect de hotărîre, au fost organizate ședințele grupului de lucru (28.01.2020 și 20.02.2020), în cadrul cărora au fost examinate toate solicitările privind modificarea actelor normative, acestea fiind prealabil discutate între subdiviziunile structurale ramurale și asociațiile de profil.  La fel, în perioada 20-31 ianuarie 2020, în cca 30 raioane, MADRM, în parteneriat cu AIPA, a demarat ,[,Campania de informare privind oportunitățile de finanțare pentru anul 2020 prin prisma FNDAMR](http://aipa.gov.md/ro/content/campanii-de-informare-2020)”. În cadrul acestei campanii, au fost colectate propuneri de modificare a cadrului normativ destinat subvenționării, cu ulteriora examinare a acestora și, după caz, includerea în proiectul respectiv.  Pentru asigurarea transparenței în procesul decizional, anunțul privind inițierea elaborării Analizei de impact asupra proiectului de hotărîre cu privire la modificarea unor hotărîri ale Guvernului, precum și proiectul de hotărîre propriu-zis, au fost plasate pe site-ul oficial al MADRM, compartimentul *Transparența decizională* la rubrica <http://www.madrm.gov.md/ro/content/proiecte-de-documente>. |
| **8. Constatările expertizei anticorupție** |
| Proiectul urmează a fi expus expertizei anticorupție de către Centrul Național Anticorupție în procesul de avizare. |
| **9. Constatările expertizei de compatibilitate** |
| Acest proiect nu conține norme privind armonizarea legislaţiei naționale cu legislația Uniunii Europene. |
| **10. Constatările expertizei juridice** |
| Proiectul urmează a fi expus expertizei juridice de către Ministerul Justiției în procesul de avizare. |
| **11. Constatările altor expertize** |
| Analiza impactului asupra proiectului de hotărîre cu privire la modificarea unor hotărîri ale Guvernului, inclusiv și proiectul de hotărîre propriu-zis, au fost remise Grupului de Lucru al Comisiei de Stat pentru Reglementarea Activității de Întreprinzător, pentru efectuarea expertizei. Analiza impactului asupra proiectului de hotărîre a fost susținută de Grupul de Lucru menționat. |

**Ministru Ion PERJU**